सभी सदस्यों को नहीं दी साधारण सभा की सूचना एसडीएम से शिकायत, सौंपा ज्ञापन
शहर के प्रतिष्ठित अचलेश्वर महादेव सार्वजनिक न्यास की 5 मार्च को शाम 4 बजे होने वाली साधारण सभा की बैठक को लेकर विवाद शुरू हो गया है। कुछ सदस्यों ने पंजीयक लोक न्यास एवं एसडीएम से शिकायत की है कि उन्हें साधारण सभा की सूचना नहीं दी गई। यह पंजीयक लोक न्यास के पुराने आदेश का उल्लंघन है इसलिए न्यास की बैठक को स्थगित किया जाए।
अचलेश्वर न्यास की साधारण सभा की बैठक में धर्म संस्कृति के संरक्षण एवं संवर्धन तथा मंदिर के विकास और जरूरी कामों पर चर्चा होनी है। न्यास के सदस्य संतोष सिंह राठौर, महेश सिंह सेंगर, वीएस राठौर, संजय तोमर, मुनेंद्र सिंह, अमर सिंह व जेपी शर्मा ने इस बैठक पर सवाल उठाते हुए एसडीएम से गुरुवार को शिकायत की। सभी ने कहा कि न्यास के तीन हजार से ज्यादा सदस्य हैं। नटराज भवन में बैठक होगी तो सिर्फ डेढ़ सौ से दो सौ लोग ही वहां बैठ सकेंगे। न्यास ने सदस्यों को साधारण सभा की विधिवत सूचना भी नहीं दी है। पहले की तरह सिर्फ मंदिर परिसर के बाहर लगे बोर्ड पर सूचना चस्पा कर दी गई। जबकि एसडीएम कोर्ट पहले आदेश दे चुका है कि साधारण सभा की बैठक की सूचना हर सदस्य को लिखित में दी जाए।
न्यास के पदाधिकारियों ने सूचना में बैठक के एजेंडे का भी खुलासा नहीं किया है। इसको लेकर पूर्व में एसडीएम 25 दिन पहले समाचार पत्रों में विज्ञप्ति प्रकाशित करने का आदेश दे चुके हैं। संतोष सिंह राठौर ने कहा, न्यास में व्याप्त अनियमितताओं को लेकर उच्च न्यायालय में याचिका दायर की गई थी। न्यायालय ने गत 17 फरवरी को आदेश पारित किया था कि एसडीएम 3 माह के अंदर अनियमितताओं की सकारात्मक जांच करें पर न्यास ने इससे पहले साधारण सभा की घोषणा कर दी।
वहीं इस मामले में न्यास के अध्यक्ष हरिदास अग्रवाल व सचिव भुवनेश्वर वाजपेयी ने कहा, मंदिर के बाहर सूचना पटल पर 20 जनवरी को साधारण सभा की जानकारी दी है। मंदिर में दर्शन के लिए आने वाले सदस्यों को इसकी सूचना है। कुछ दिन पहले समाचार पत्रों में बैठक की सूचना व एजेंडे की जानकारी भी दी गई थी। मंदिरों के आयोजनों में सदस्यों को विधिवत सूचना देने के बाद संख्या सीमित रहती है। अगर सदस्यों की संख्या बढ़ती है तो स्थान बदलकर बैठक की जाएगी।
hin_Deva hin_Deva hin_Deva hin_Deva hin_Deva